Siesa! Daar maak die Bokke weer skande | Maroela Media
Siesa! Daar maak die Bokke weer skande
'n Absolute skande!
Toe die Bokke vroeër vanjaar met 57-0 deur die All Blacks in Albany in die Rugbykampioenskap verneder is, was dit 'n skandvlek op SA rugby.
Maar om met 35 punte teen die Iere te verloor?
Agge nee! Dit was nog erger – en die groot vraag is hoe lank die afrigter, Allister Coetzee, nog kan aangaan. Want hoe anders as 'n skande kan 'n mens die Springbokke se rekordnederlaag van 3-38 in Saterdagaand se toets teen Ierland in Dublin beskryf?
Die Iere het rustyd met 14-0 voorgeloop en toe was die koeël reeds deur die kerk. Daar was baie min ondernemingsgees agterlangs, die hantering was swak, die voorspelers het deurgaans tussen die agterspelers gestaan en wanneer hulle die bal ontvang het, met die kop eerste vorentoe gebeur. Die ondersteuning was swak, die agterste driehoek het onder die hoë bal rondgetas, die senterpaar was sonder deurdringingsvermoë, die skakelpaar was onindrukwekkend; en so kan 'n mens aangaan.
Die skuldiges? Die hele agterlyn. Van Andries Coetzee af (hy het soms darem lus vir rugby gelyk, maar kon nie sy primêre take reg uitvoer nie) tot by Ross Cronjé.
Dit was die grootste telling wat die Iere nog teen die Bokke aangeteken het, dit was die grootste punteverskil nog, en die Iere het vier drieë gedruk. Die Bokke het net een keer gelyk asof hulle daartoe in staat is, maar kon dit nie regkry nie.
Wat nog meer kommerwekkend is, is die statistieke. Die Bokke het 54 persent besit geniet en die Iere slegs 46%. Die Bokke het 55% van die gebiedsvoordeel geniet en die Iere net 45%. Hoe kan jy dan met 38-3 verloor?
Swak speldissipline. Altesaam 13 strafskoppe afgestaan. Ook 'n gebrek aan 'n wedstrydplan. 'n Gebrek aan alles!
Opflikkeringe: hier en daar het Pieter-Steph du Toit die oog getref. Maar die res? Eben Etzebeth is elke keer agter die voordeellyn platgetrek. Malcom Marx het al hoe stiller geraak en dit was byna die somtotaal.
Maar dan is die groot vraag of daar veel spelers op toer is?
Ja, die Bokke het op 'n lae noot begin toe vaskopstut Coenie Oosthuizen na net een minuut beseer en van die veld is. Ja, die Bokke is swaar gestraf deur die Nieu-Seelandse skeidsregter Ben O'Keefe. Die Bokke het eers in die 29ste minuut die eerste keer 'n strafskop gekry.
Maar wie se skuld is dit? Ja, die Bokke moes eerder pale toe as kantlyn toe geskop het. Ja, ja, ja … Ons kan nie meer verskonings maak nie. Iemand moet pa staan en dit moet bo begin. Dis nou die tyd dat SA rugby iemand soos Dok Craven of Dr. Louis Luyt nodig het om in te gryp.
Dit kan nie langer so aangaan nie. Ons waarsku al jare lank dat SA rugby in die gemors is.
Ierland (14) 38: Drieë: Andrew Conway, Rhys Ruddick, Rob Herring, Jacob Stockdale. Doelskoppe: Jonny Sexton, Joey Carbery 2. Strafdoele: Sexton 4.
Suid-Afrika: (0) 3: Strafdoel: Elton Jantjies.
Swarigheid wag vir Bokke teen Franse, Wallis
Heelwat SA belangstelling in Europese toetse
Politiek, politiek en nogmaals politiek.
Chrisna van Staden
Die Bokke se vertoning is ń weerspieëling van wat in ons land aangaan, of eerder NIE aangaan nie. Ek is eerlikwaar jammer vir die manne wat op die stadium in die land se geskiedenis vir die span gekies word, want ondanks hul talente, gaan hulle nie sommer bo uitkom nie.
Met so afrigter sal ons verloor. Waar is
Serfontein,Faf en Kwagga. Nou bly hy aan die Stormers klou.
Rinnewien van Wyngaarden
Ag nee die Bokke is in goeie vorm en hulle het geleer uit hulle foute. Onthou Rome is nie in een dag gebou nie
Darem snaaks dat die hele land deurloop onder die algemene gebrek aan kapasiteit wat van die regering sterk tot by alles wat hul oor beleid uitoefen. Nou wil ons met die slap lywe n wêreldbeker aanbied.